FI Euroopan unionin virallinen lehti CE 84/151

(2004/C 84 E/0189)

KIRJALLINEN KYSYMYS E-0020/04

esittäjä(t): Fiorella Ghilardotti (PSE), Massimo Carraro (PSE) ja Giovanni Fava (PSE) komissiolle

(20. tammikuuta 2004)

Aihe: Messinansalmen ylittävä silta

Italian infrastruktuurista vastaava ministeri Pietro Lunardi paljasti Il Sole 24 Ore -sanomalehdelle 17. joulukuuta 2003 antamassaan haastattelussa, että komission jäsen Loyola de Palacio on ilmaissut komission valmiuden tukea rahallisesti Messinansalmen sillan rakentamista.

Jos nämä tiedot pitävät paikkansa onko komissio varma, että Messinansalmen silta täyttää kaikki yhteisön tuen ehdoksi asetetut vaatimukset?

Eikö olisi taloudellisesti ja ympäristön kannalta kannattavampaa harkita sillan sijasta muita ratkaisuja Sisilian yhdistämiseksi mantereeseen, kuten meren ylittävää moottoritietä?

Eikö komissio katso, että siltahanke, päinvastoin kuin Berlusconin hallitus on antanut ymmärtää, on liian kallis yksityisille sijoittajille ja päätyy viime kädessä Italian valtion maksettavaksi?

Eikö komissiokin pidä sillan rakentamista hankkeena, joka ei ole luonteeltaan ”Euroopan laajuinen” komission ehdotuksen ja Van Miertin komitean tarkoittamalla tavalla?

Onko komissio jo saanut Italian hallitukselta takeet siitä, että hanke on ympäristön kannalta kestävä?

Loyola de Palacion komission puolesta antama vastaus

(3. maaliskuuta 2004)

Messinansalmen ylittävä silta on yksi 29:stä ensisijaisesta hankkeesta, jotka on mainittu komission ehdotuksessa muuttaa yhteisön suuntaviivoista Euroopan laajuisen liikenneverkon (TEN-T) kehittämiseksi tehtyä päätöstä (1). Siltahankkeen sisällyttäminen ensisijaisiin hankkeisiin osana hanketta n:o 1 ”yhdistettyjen kuljetusten rata Berliini—Verona/Milano—Bologna—Napoli—Messina—Palermo” perustuu Karel Van Miertin johtaman korkean tason työryhmän suositukseen. Hankkeen toteuttaminen on kuitenkin Italian vastuulla.

Euroopan aluekehitysrahaston (EAKR) on määrä osallistua rakennerahastojen kauden 2000—2006 ohjelmatyömenettelyn puitteissa Rooma—Napoli—Salerno-suurnopeusratayhteyden rahoitukseen sekä Salerno—Reggio Calabria- ja Messina—Palermo-yhteyksien teknologian nykyaikaistamiseen ja Messi-na—Palermo-yhteyden toisen radan rakentamiseen. Italian viranomaiset eivät tähän mennessä ole pyytäneet rahoitusta Salerno-Reggio Calabria- ja Messina—Palermo-suurnopeusratayhteyden toteuttamiseen.

Merten moottoritiet ovat uusi käsite, jonka tarkoituksena on edistää jäsenvaltioiden välisiä meri-liikenneyhteyksiä. Tässä mielessä ei merten moottoriteitä voida pitää vaihtoehtona Messinansalmen sillalle, joka luo edellytykset rautatie- ja maantieverkon yhdistämiseksi Italiasta Sisiliaan ja päinvastaiseen suuntaan.

Yksityinen rahoitus voisi osaksi olla ratkaisu tämän hankkeen rakentamisen rahoitustarpeeseen. Komissio ei kuitenkaan vielä tällä hetkellä pysty sanomaan, kuinka paljon hankkeeseen tarvitaan julkista rahoitusta.

Komissio korostaa, että Messinansalmen silta ei ole yksityinen aloite, vaan se on Välimeren väkiluvultaan ja pinta-alaltaan suurimman saaren tärkeä yhteys mantereeseen.

Jos neuvosto ja parlamentti hyväksyvät komission ehdotuksen, kaikki Italian hallituksen pyynnöt myöntää Messinansalmen sillan rakentamiselle tukea Euroopan laajuisen liikenneverkon määrärahoista vaativat komission perusteellisen ennakkoarvioinnin, ottaen erityisesti huomioon tämänhetkiset 8 artiklassa mainitut ympäristösäädökset siten kuin niihin viitataan TEN-T-suuntaviivoissa sekä muut Euroopan laajuisten verkkojen alaan liittyvän yhteisön rahoitustuen myöntämistä koskevista yleisistä säännöistä 18 päivänä syyskuuta 1995 annetussa neuvoston asetuksessa (EY) n:o 2236/95 (2) mainitut kriteerit kuten taloudellinen toteutettavuus.

Messinansalmen siltahanke kuuluu tiettyjen julkisten ja yksityisten hankkeiden ympäristövaikutusten arvioinnista 27 päivänä kesäkuuta 1985 annetun neuvoston direktiivin 85/33/ETY (3), sellaisena kuin se on muutettuna 3 päivänä maaliskuuta 1997 annetulla neuvoston direktiivillä 97/ll/EY (4), säännösten soveltamisalaan. Lisäksi on arvioitava luontotyyppien sekä luonnonvaraisen eläimistön ja kasviston suojelusta 21 päivänä toukokuuta 1992 annetun neuvoston direktiivin 92/43/ETY (5) 6 artiklan säännösten mukaisesti, miten hanke vaikuttaa alueen luonnonsuojelua koskeviin tavoitteisin. Arviointi voidaan toteuttaa edellä mainitun ympäristövaikutusten arviointimenettelyn puitteissa tai erillisenä arviointina.

Komissio on vastaanottanut kantelun edellä mainittujen direktiivien soveltamisesta tähän hankkeeseen. Kantelu tutkitaan huolellisesti asiaa koskevan yhteisön lainsäädännön noudattamisen varmistamiseksi.

(1) KOM(2003) 564.

(2) EYVL L 228, 23.9.1995.

(3) EYVL L 175, 5.7.1985.

(4) EYVL L 73, 14.3.1997.

(5) EYVL L 206, 22.7.1992.